title: 2014/434/ES: 2014 m. sausio 31 d. Europos Centrinio Banko sprendimas dėl glaudaus bendradarbiavimo su dalyvaujančių valstybių narių, kurių valiuta nėra euro, nacionalinėmis kompetentingomis institucijomis (ECB/2014/5)

text:
5.7.2014

               LT

               Europos Sąjungos oficialusis leidinys

               L 198/7

         EUROPOS CENTRINIO BANKO SPRENDIMAS
   2014 m. sausio 31 d.
   dėl glaudaus bendradarbiavimo su dalyvaujančių valstybių narių, kurių valiuta nėra euro, nacionalinėmis kompetentingomis institucijomis

      (ECB/2014/5)

      (2014/434/ES)

   EUROPOS CENTRINIO BANKO VALDANČIOJI TARYBA,
   atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 7 straipsnį,
   kadangi:

               (1)

               valstybės narės, kurių valiuta nėra euro, gali pageidauti dalyvauti Bendrame priežiūros mechanizme (BPM). Tuo tikslu jos gali pateikti prašymą Europos Centriniam Bankui (ECB) pradėti glaudų bendradarbiavimą, siekiant vykdyti Reglamento (ES) Nr. 1024/2013 4 ir 5 straipsniuose nurodytus uždavinius, susijusius su visomis toje valstybėje narėje įsteigtomis kredito įstaigomis;

               (2)

               glaudus bendradarbiavimas nustatomas ECB sprendimu, įvykdžius Reglamento (ES) Nr. 1024/2013 7 straipsnyje nustatytas sąlygas;

               (3)

               būtina nustatyti procedūrinius aspektus, susijusius su a) valstybių narių, kurių valiuta nėra euro (toliau – ne euro zonos valstybės narės), prašymais pradėti glaudų bendradarbiavimą, b) ECB atliekamu šių prašymų vertinimu ir c) ECB sprendimu, kuriuo nustatomas glaudus bendradarbiavimas su konkrečia valstybe nare;

               (4)

               Reglamente (ES) Nr. 1024/2013 taip pat nustatomi atvejai, kai ECB gali sustabdyti arba nutraukti glaudų bendradarbiavimą. Būtina nustatyti glaudaus bendradarbiavimo galimo sustabdymo ir nutraukimo procedūrinius aspektus,

         PRIĖMĖ ŠĮ SPRENDIMĄ:
   1 ANTRAŠTINĖ DALIS

      GLAUDAUS BENDRADARBIAVIMO NUSTATYMO PROCEDŪRA

   1 straipsnis
   Apibrėžtys
   Šiame sprendime:
   1.   mažiau svarbus prižiūrimas subjektas – prižiūrimas subjektas, a) įsteigtas ne euro zonos valstybėje narėje, kuri yra dalyvaujanti valstybė narė pagal Reglamento (ES) Nr. 1024/2013 2 straipsnio 1 dalį ir b) kuriam ECB sprendimu nėra suteiktas svarbaus prižiūrimo subjekto statusas pagal Reglamento (ES) Nr. 1024/2013 6 straipsnio 4 dalį arba 6 straipsnio 5 dalies b punktą;
   2.   nacionalinė kompetentinga institucija – Reglamento (ES) Nr. 1024/2013 2 straipsnio 2 dalyje apibrėžta nacionalinė kompetentinga institucija;
   3.   nacionalinė paskirtoji institucija – Reglamento (ES) Nr. 1024/2013 2 straipsnio 7 dalyje apibrėžta nacionalinė paskirtoji institucija;
   4.   nedalyvaujanti valstybė narė – bet kuri valstybė narė, kuri nėra Reglamento (ES) Nr. 1024/2013 2 straipsnio 1 dalyje apibrėžta dalyvaujanti valstybė narė;
   5.   prašymą pateikusi valstybė narė – nedalyvaujanti valstybė narė, pagal šio sprendimo 2 straipsnį pateikusi ECB prašymą pradėti glaudų bendradarbiavimą pagal Reglamento (ES) Nr. 1024/2013 7 straipsnį;
   6.   svarbus prižiūrimas subjektas – prižiūrimas subjektas, a) įsteigtas ne euro zonos valstybėje narėje, kuri yra dalyvaujanti valstybė narė ir b) kuriam ECB sprendimu suteiktas svarbaus prižiūrimo subjekto statusas pagal Reglamento (ES) Nr. 1024/2013 6 straipsnio 4 dalį arba 6 straipsnio 5 dalies b punktą;
   7.   prižiūrimas subjektas – Reglamente (ES) Nr. 1024/2013 apibrėžta prašymą pateikusioje valstybėje narėje įsteigta kredito įstaiga, finansų kontroliuojančioji bendrovė arba mišrią veiklą vykdanti finansų kontroliuojančioji bendrovė, taip pat nedalyvaujančioje valstybėje narėje įsteigtos kredito įstaigos filialas, kuris įsteigtas prašymą pateikusioje valstybėje narėje.
   2 straipsnis
   Prašymas pradėti glaudų bendradarbiavimą
   1.   Nedalyvaujanti valstybė narė, pageidaujanti dalyvauti BPM, pagal I priede numatytą šabloną pateikia prašymą ECB pradėti glaudų bendradarbiavimą.
   2.   Toks prašymas pateikiamas ne vėliau kaip prieš penkis mėnesius iki dienos, nuo kurios nedalyvaujanti valstybė narė ketina dalyvauti BPM.
   3 straipsnis
   Prašymo pradėti glaudų bendradarbiavimą turinys
   1.   Prašyme pradėti glaudų bendradarbiavimą pateikiama visa tai:

               a)

               prašymą pateikusios valstybės narės įsipareigojimas užtikrinti, kad jos nacionalinė kompetentinga institucija ir jos nacionalinė paskirtoji institucija laikysis visų ECB priimtų nurodymų, gairių arba prašymų nuo glaudaus bendradarbiavimo nustatymo dienos;

               b)

               prašymą pateikusios valstybės narės įsipareigojimas pateikti visą informaciją apie tokioje valstybėje narėje įsteigtus prižiūrimus subjektus, kuri ECB gali būti reikalinga išsamiam tų prižiūrimų subjektų vertinimui atlikti. Prašymą pateikusi valstybė narė užtikrina, kad ECB bus pateikta informacija, reikalinga toje valstybėje narėje įsteigtų kredito įstaigų svarbai įvertinti ir pagal Reglamento (ES) Nr. 1024/2013 7 straipsnio 2 dalies b punktą išsamiam vertinimui atlikti, kaip įmanoma greičiau nuo prašymo pradėti glaudų bendradarbiavimą pateikimo ECB dienos;

               c)

               įsipareigojimas, kad ECB bus pateikti visi konfidencialūs duomenys, kurių ECB pageidauja savo parengiamajai veiklai užbaigti.

         2.   Prie prašymo pradėti glaudų bendradarbiavimą pridedama visa tai:

               a)

               prašymą pateikusios valstybės narės įsipareigojimas priimti atitinkamus nacionalinės teisės aktus siekiant užtikrinti, kad ECB pagal Reglamentą (ES) Nr. 1024/2013 priimti teisės aktai būtų privalomi ir vykdomi prašymą pateikusioje valstybėje narėje ir kad jos nacionalinė kompetentinga institucija ir jos nacionalinė paskirtoji institucija privalės priimti visas ECB prašomas priemones prižiūrimų subjektų atžvilgiu, kaip nustatyta Reglamento (ES) Nr. 1024/2013 7 straipsnio 4 dalyje;

               b)

               atitinkamų nacionalinės teisės aktų projekto kopija su vertimu į anglų kalbą ir prašymas priimti ECB nuomonę dėl šių teisės aktų projekto;

               c)

               įsipareigojimas nedelsiant pranešti ECB atitinkamiems nacionalinės teisės aktams įsigaliojus ir įsipareigojimas pateikti patvirtinimą pagal Reglamento (ES) Nr. 1024/2013 7 straipsnio 2 dalies c punktą, naudojant šio sprendimo II priede pateiktą šabloną. Patvirtinime taip pat pateikiama ECB priimtina teisinė nuomonė, kuria patvirtinama, kad ECB pagal Reglamentą (ES) Nr. 1024/2013 priimti teisės aktai bus privalomi ir vykdomi prašymą pateikusioje valstybėje narėje ir kad atitinkamuose nacionalinės teisės aktuose bus nustatyti nacionalinės kompetentingos institucijos ir nacionalinės paskirtosios institucijos įsipareigojimai laikytis specialių ECB nurodymų, gairių, prašymų ir priemonių svarbių prižiūrimų subjektų atžvilgiu, ir ECB bendrųjų nurodymų, gairių, prašymų ir priemonių mažiau svarbių prižiūrimų subjektų atžvilgiu, ECB nustatytais terminais (jei tokie yra).

         3.   Prašymą pateikusi valstybė narė pateikia ECB visus atitinkamus dokumentus, kuriuos ECB laiko tinkamais valstybės narės prašymui įvertinti. Prašymą pateikusi valstybė narė taip pat užtikrina, kad ECB bus pateikta visa informacija, kurią ECB laiko tinkama, kad ECB galėtų įvertinti kredito įstaigų svarbą ir atliktų išsamų vertinimą, kaip reikalaujama pagal Reglamentą (ES) Nr. 1024/2013.
   4 straipsnis
   ECB atliekamas prašymo pradėti glaudų bendradarbiavimą vertinimas
   1.   ECB raštu patvirtina valstybės narės prašymo pradėti glaudų bendradarbiavimą gavimą.
   2.   ECB gali prašyti pateikti visą papildomą informaciją, kurią jis laiko tinkama, valstybės narės prašymui įvertinti, įskaitant informaciją, reikalingą kredito įstaigų svarbai įvertinti ir išsamiam vertinimui atlikti.
   Prašymą pateikusi valstybė narė, jau atlikusi išsamų jos jurisdikcijoje įsteigtų kredito įstaigų vertinimą, pateikia išsamią informaciją apie rezultatus. ECB gali nuspręsti, kad tolesnis vertinimas nėra reikalingas, jei: a) nacionalinių institucijų atlikto vertinimo kokybė ir metodika atitinka ECB standartus ir b) ECB laikosi nuomonės, kad nacionalinių institucijų atliktas vertinimas dar nepasenęs ir kad nėra jokių esminių prašymą pateikusioje valstybėje narėje įsteigtų kredito įstaigų padėties pokyčių, dėl kurių reikėtų papildomo vertinimo.
   3.   Vertindamas atitinkamus nacionalinės teisės aktus, ECB taip pat atsižvelgia į praktinį jų įgyvendinimą.
   4.   Ne vėliau kaip per tris mėnesius nuo 3 straipsnio 2 dalies c punkte nurodyto patvirtinimo arba atitinkamais atvejais – papildomos pagal 2 dalį ECB prašytos informacijos gavimo dienos ECB praneša prašymą pateikusiai valstybei narei savo preliminarų vertinimą. Prašymą pateikusi valstybė narė gali pateikti savo nuomonę per 20 dienų nuo preliminaraus vertinimo gavimo dienos. Tokia ECB ir prašymą pateikusios valstybės narės korespondencija yra konfidenciali.
   5 straipsnis
   Sprendimas nustatyti glaudų bendradarbiavimą
   1.   Jei ECB pagal prašymą pateikusios valstybės narės pateiktą informaciją padaro išvadą, kad ši valstybė narė atitinka Reglamento (ES) Nr. 1024/2013 7 straipsnio 2 dalies a–c punktuose nustatytus kriterijus glaudžiam bendradarbiavimui pradėti, atlikus išsamų vertinimą ir pateikus patvirtinimą pagal šio sprendimo II priedą, ECB pagal Reglamento (ES) Nr. 1024/2013 7 straipsnio 2 dalį priima prašymą pateikusiai valstybei narei skirtą sprendimą, kuriuo nustatomas glaudus bendradarbiavimas.
   2.   1 dalyje nurodytame sprendime aprašomos priežiūros uždavinių perdavimo ECB sąlygos ir glaudaus bendradarbiavimo pradžios data, kuri, jei taikytina, priklauso nuo prašymą pateikusios valstybės narės pažangos įgyvendinant reikalingas priemones, susijusias su išsamaus vertinimo rezultatais.
   3.   Jei ECB, remdamasis prašymą pateikusios valstybės narės informacija, padaro išvadą, kad ši valstybė narė neatitinka Reglamento (ES) Nr. 1024/2013 7 straipsnio 2 dalyje nustatytų kriterijų, arba jei ECB negauna reikalingos informacijos vertinimui atlikti per vienerius metus nuo valstybės narės prašymo pateikimo dienos, jis gali priimti prašymą pateikusiai valstybei narei skirtą sprendimą, kuriuo prašymas nustatyti glaudų bendradarbiavimą atmetamas.
   4.   1 ir 3 dalyse nurodytuose sprendimuose pateikiamos jų priėmimo priežastys.
   5.   Vadovaujantis Reglamento (ES) Nr. 1024/2013 7 straipsnio 3 dalimi, bet koks sprendimas nustatyti glaudų bendradarbiavimą skelbiamas Europos Sąjungos oficialiajame leidinyje ir taikomas praėjus 14 dienų po jo paskelbimo.
   2 ANTRAŠTINĖ DALIS

      GLAUDAUS BENDRADARBIAVIMO SUSTABDYMAS ARBA NUTRAUKIMAS

   6 straipsnis
   Sustabdymas arba nutraukimas
   1.   Jei ECB nusprendžia sustabdyti glaudų bendradarbiavimą pagal Reglamento (ES) Nr. 1024/2013 7 straipsnio 5 arba 7 dalį, jis nurodo to priežastis, paaiškina sprendimo sustabdyti bendradarbiavimą padarinius ir nurodo sustabdymo įsigaliojimo datą bei sustabdymo laikotarpį. Šis laikotarpis negali viršyti šešių mėnesių. Esant išimtinėms aplinkybėms ECB turi teisę vieną kartą pratęsti šį laikotarpį.
   2.   Jei bendradarbiavimo sustabdymo pagal Reglamento (ES) Nr. 1024/2013 7 straipsnio 5 dalį priežastys nėra pašalinamos arba jei ECB nusprendžia nutraukti glaudų bendradarbiavimą, ECB priima naują sprendimą nutraukti glaudų bendradarbiavimą.
   3.   Jei ECB nusprendžia nutraukti glaudų bendradarbiavimą pagal Reglamento (ES) Nr. 1024/2013 7 straipsnio 5 ar 7 dalį, jis nurodo to priežastis, paaiškina sprendimo nutraukti bendradarbiavimą padarinius ir nurodo nutraukimo įsigaliojimo datą.
   4.   ECB sprendime dėl glaudaus bendradarbiavimo sustabdymo arba nutraukimo taip pat gali nustatyti atitinkamoje valstybėje narėje esančių prižiūrimų subjektų mokėtinų mokesčių mokėjimo būdą.
   5.   Jei valstybė narė, su kuria pagal Reglamento (ES) Nr. 1024/2013 7 straipsnį buvo nustatytas glaudus bendradarbiavimas, prašo ECB nutraukti glaudų bendradarbiavimą laikantis Reglamento (ES) Nr. 1024/2013 7 straipsnio 6 ir 8 dalyse numatytų sąlygų, ECB priima sprendimą, kuriame paaiškinami sprendimo nutraukti bendradarbiavimą padariniai ir nurodoma nutraukimo įsigaliojimo data.
   6.   ECB sprendimai, priimti prižiūrimų subjektų, esančių valstybėje narėje, su kuria buvo nustatytas glaudus bendradarbiavimas, atžvilgiu, kurie galiojo iki šio glaudaus bendradarbiavimo nutraukimo dienos, galioja nepaisant glaudaus bendradarbiavimo nutraukimo.
   7.   Sprendimai sustabdyti ar nutraukti glaudų bendradarbiavimą skelbiami Europos Sąjungos oficialiajame leidinyje.
   7 straipsnis
   Įsigaliojimas
   Šis sprendimas įsigalioja 2014 m. vasario 27 d.

      Priimta Frankfurte prie Maino 2014 m. sausio 31 d.

            ECB Pirmininkas

         Mario DRAGHI

      (1)  OL L 287, 2013 10 29, p. 63.

      I PRIEDAS
      PRAŠYMO PRADĖTI GLAUDŲ BENDRADARBIAVIMĄ PAGAL REGLAMENTO (ES) Nr. 1024/2013 7 STRAIPSNĮ ŠABLONAS
      [Prašymą teikianti valstybė narė]

         Pranešimas ECB dėl prašymo pradėti glaudų bendradarbiavimą pagal Reglamento (ES) Nr. 1024/2013 7 straipsnį

                  1.

                  [Prašymą pateikusi valstybė narė] prašo pradėti glaudų bendradarbiavimą su Europos Centriniu Banku (ECB) pagal Reglamento (ES) Nr. 1024/2013 7 straipsnį ir pagal 2014 m. sausio 31 d. Sprendimą ECB/2014/5 dėl glaudaus bendradarbiavimo su dalyvaujančių valstybių narių, kurių valiuta nėra euro, nacionalinėmis kompetentingomis institucijomis.

                  2.

                  [Prašymą pateikusi valstybė narė] įsipareigoja:

                              a)

                              užtikrinti, kad jos nacionalinė kompetentinga institucija ir nacionalinė paskirtoji institucija laikysis visų Europos Centrinio Banko priimtų nurodymų, gairių, priemonių ar prašymų prižiūrimų subjektų atžvilgiu (kaip apibrėžta Sprendime ECB/2014/5);
                              konkrečiai, atitinkamais nacionalinės teisės aktais taip pat užtikrinama, kad nacionalinė kompetentinga institucija ir nacionalinė paskirtoji institucija privalės laikytis specialių ECB nurodymų, gairių, prašymų ir priemonių svarbių prižiūrimų subjektų atžvilgiu ir ECB bendrųjų nurodymų, gairių, prašymų ir priemonių mažiau svarbių prižiūrimų subjektų atžvilgiu. Šiame kontekste prašymą pateikusi valstybė narė įsipareigoja:

                                          —

                                          priimti atitinkamus nacionalinės teisės aktus, kad būtų užtikrinta, jog ECB pagal Reglamentą (ES) Nr. 1024/2013 priimti teisės aktai būtų privalomi ir vykdomi [atitinkamoje valstybėje narėje], o jos nacionalinė kompetentinga institucija ir nacionalinė paskirtoji institucija privalėtų priimti visas ECB prašomas priemones prižiūrimų subjektų atžvilgiu, kaip nustatyta Reglamento (ES) Nr. 1024/2013 7 straipsnio 4 dalyje,

                                          —

                                          pranešti ECB apie atitinkamų nacionalinės teisės aktų įsigaliojimo datą;

                              b)

                              bet kuriuo metu po prašymo pradėti glaudų bendradarbiavimą pateikimo ECB ir iki glaudaus bendradarbiavimo nustatymo dienos, ir gavus ECB prašymą – ir bet kada vėliau, pateikti ir visą informaciją apie toje valstybėje narėje įsteigtus prižiūrimus subjektus, kuri gali būti reikalinga Europos Centriniam Bankui išsamiam tų prižiūrimų subjektų vertinimui atlikti, įskaitant konfidencialią informaciją.

                        ECB pateikiama ši informacija:

                              i)

                              atitinkamų nacionalinių teisės aktų projektų kopijos;

                              ii)

                              atnaujinta informacija apie prašymą pateikusioje valstybėje narėje įsteigtas įstaigas, įskaitant bent jau išsamų šių valstybėje narėje įsteigtų subjektų sąrašą:

                                          —

                                          kredito įstaigų,

                                          —

                                          prižiūrimas grupes kontroliuojančių finansų kontroliuojančiųjų bendrovių arba mišrią veiklą vykdančių finansų kontroliuojančiųjų bendrovių ir

                                          —

                                          kitų šalių kredito įstaigų tarpvalstybinių filialų,

                                    įskaitant duomenis apie bendrą kiekvieno subjekto turtą.
                              Jei kredito įstaigos yra patronuojamosios įmonės, taip pat filialų atveju, pateikiama informacija apie jų tiesiogines ir galutines patronuojančiąsias įstaigas.
                              Jei prižiūrimų grupių buveinė yra valstybėje narėje ir šios grupės joje prižiūrimos, pateikiama informacija apie užsienyje esančias jų grupių dalis;

                              iii)

                              nacionalinės kompetentingos institucijos ir nacionalinės paskirtosios institucijos kontaktiniai asmenys, į kuriuos ECB gali kreiptis prašydamas išsamesnės informacijos.

            Valstybės narės vardu
      [Parašas]
      kopija:

                  i)

                  Europos Komisijai

                  ii)

                  Europos bankininkystės institucijai

                  iii)

                  kitoms valstybėms narėms

      II PRIEDAS
      PAREIŠKIMO PAGAL REGLAMENTO (ES) Nr. 1024/2013 7 STRAIPSNIO 2 DALIES c PUNKTĄ ŠABLONAS
      [Prašymą teikianti valstybė narė]
      Europos Centriniam Bankui (ECB)

         Pareiškimas pagal Reglamento (ES) Nr. 1024/2013 7 straipsnio 2 dalies c punktą, susijęs su prašymu pradėti glaudų bendradarbiavimą pagal Reglamento (ES) Nr. 1024/2013 7 straipsnį

      [Atitinkama valstybė narė] patvirtina, kad ji priėmė atitinkamus nacionalinės teisės aktus, kad būtų užtikrinta, jog pagal Reglamentą (ES) Nr. 1024/2013 ECB priimti teisės aktai yra privalomi ir vykdomi [atitinkamoje valstybėje narėje], o jos nacionalinė kompetentinga institucija ir nacionalinė paskirtoji institucija bus įpareigotos priimti bet kokią ECB prašomą priemonę prižiūrimų subjektų atžvilgiu pagal Reglamento (ES) Nr. 1024/2013 7 straipsnio 4 dalį, ir kad šie atitinkami nacionalinės teisės aktai įsigaliojo [NURODYTI DATĄ].
      Be to, pridedame teisinę nuomonę, kuria patvirtinama, kad atitinkamais nacionalinės teisės aktais taip pat užtikrinta, kad nacionalinė kompetentinga institucija ir nacionalinė paskirtoji institucija privalės laikytis specialių ECB nurodymų, gairių, prašymų ir priemonių svarbių prižiūrimų subjektų atžvilgiu ir ECB bendrųjų nurodymų, gairių, prašymų ir priemonių mažiau svarbių prižiūrimų subjektų atžvilgiu.
      Valstybės narės vardu
      [Parašas]

                  Priedėlis.

                  Prašymą pateikusios valstybės narės priimto atitinkamo nacionalinės teisės akto, skirto užtikrinti, kad ECB pagal Reglamentą (ES) Nr. 1024/2013 priimti teisės aktai yra privalomi ir vykdomi [atitinkamoje valstybėje narėje], o jos nacionalinė kompetentinga institucija ir nacionalinė paskirtoji institucija privalės priimti visas ECB prašomas priemones prižiūrimų subjektų atžvilgiu.


title: 2017 m. balandžio 25 d. Tarybos sprendimas (ES) 2017/758 dėl pozicijos, kuri turi būti priimta Europos Sąjungos vardu aštuntajame Stokholmo konvencijos dėl patvariųjų organinių teršalų šalių konferencijos posėdyje, dėl pasiūlymų iš dalies pakeisti A, B ir C priedus

text:
29.4.2017

               LT

               Europos Sąjungos oficialusis leidinys

               L 113/45

         TARYBOS SPRENDIMAS (ES) 2017/758
   2017 m. balandžio 25 d.
   dėl pozicijos, kuri turi būti priimta Europos Sąjungos vardu aštuntajame Stokholmo konvencijos dėl patvariųjų organinių teršalų šalių konferencijos posėdyje, dėl pasiūlymų iš dalies pakeisti A, B ir C priedus
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Stokholmo konvencija dėl patvariųjų organinių teršalų (toliau – Konvencija) Europos bendrijos vardu patvirtinta 2004 m. spalio 14 d. Tarybos sprendimu 2006/507/EB (1);

               (2)

               Konvencijoje išdėstyti įpareigojimai Sąjungos teisėje įgyvendinti Europos Parlamento ir Tarybos reglamentu (EB) Nr. 850/2004 (2);

               (3)

               Sąjunga pabrėžia, kad, vadovaujantis atsargumo principu, į Konvencijos A, B ir (arba) C priedus būtina laipsniškai įtraukti naujas chemines medžiagas, atitinkančias priskyrimo prie patvariųjų organinių teršalų (POT) kriterijus, kad būtų įgyvendintas Konvencijos tikslas ir 2002 m. Johanesburgo pasauliniame aukščiausiojo lygio susitikime darnaus vystymosi klausimais visų Vyriausybių prisiimtas įsipareigojimas iki 2020 m. kuo labiau sumažinti neigiamą cheminių medžiagų poveikį;

               (4)

               pagal Konvencijos 22 straipsnį Šalių konferencija (toliau – COP) gali priimti sprendimus, kuriais iš dalies keičiami Konvencijos A, B ir (arba) C priedai. Tokie sprendimai įsigalioja praėjus vieniems metams nuo dienos, kurią depozitaras praneša apie priedo pakeitimą, išskyrus toms Konvencijos šalims (toliau – Šalys), kurios nusprendė pakeitimo nepriimti;

               (5)

               2013 m. gavęs Norvegijos pasiūlymą įtraukti dekabromdifenileterį („c-decaBDE“), pagal Konvenciją įsteigtas Patvariųjų organinių teršalų kontrolės komitetas (toliau – POTKK) baigė savo darbą, susijusį su „c-decaBDE“. POTKK padarė išvadą, kad „c-decaBDE“ atitinka Konvencijoje nustatytus įrašymo į A priedą kriterijus. Tikimasi, kad savo aštuntajame posėdyje COP nuspręs įrašyti „c-decaBDE“ į Konvencijos A priedą;

               (6)

               pagal Komisijos reglamentą (ES) 2017/227 (3) ribojama dekabromdifenileterio kaip atskiros medžiagos ar kaip kitos medžiagos, mišinio arba gaminio sudėtyje esančios medžiagos gamyba, pateikimas rinkai ir naudojimas, juo įrašomas Europos Parlamento ir Tarybos reglamento (EB) Nr. 1907/2006 (4) (REACH) XVII priedo 67 įrašas (toliau – 67 įrašas). Pagal 67 įrašą dekabromdifenileterio gamyba, pateikimas rinkai ir naudojimas leidžiami tik ribotą laiką naujuose orlaiviuose ir orlaivių, motorinių transporto priemonių, žemės ir miškų ūkio transporto priemonių ir tam tikrose mašinų atsarginėse dalyse;

               (7)

               2006 m. Sąjungai pasiūlius įrašyti į Konvenciją trumposios grandinės chlorintuosius alkanus (toliau – SCCP), POTKK padarė išvadą, kad SCCP atitinka Konvencijoje nustatytus įrašymo į jos A priedą kriterijus. Tikimasi, kad savo aštuntajame posėdyje COP nuspręs įrašyti SCCP į Konvencijos A priedą;

               (8)

               Reglamentu (EB) Nr. 850/2004 su pakeitimais, padarytais Komisijos reglamentu (ES) 2015/2030 (5), SCCP gamyba, pateikimas rinkai ir naudojimas yra draudžiami, taikant tam tikras išimtis. Minėtame iš dalies pakeistame reglamente taip pat nustatytos gamybos procesuose susidarančių SCCP kiekio kitų chlorintųjų alkanų mišiniuose ribinės vertės. Kadangi SCCP gali būti toli pernešami aplinkoje, Sąjungos piliečiams būtų naudingiau, kad šią medžiagą naudoti būtų laipsniškai atsisakyta visame pasaulyje, o ne vien tik uždrausta naudoti Sąjungoje pagal Reglamentą (EB) Nr. 850/2004;

               (9)

               2011 m. Sąjungai pasiūlius įrašyti į Konvenciją heksachlorbutadieną (HCBD), POTKK padarė išvadą, kad HCBD atitinka Konvencijoje nustatytus įrašymo į jos A ir C priedus kriterijus. Savo septintajame posėdyje COP nusprendė įrašyti HCBD į Konvencijos A priedą. Tačiau COP priėmė sprendimą SC-7/11, pagal kurį POTKK paprašyta nuodugniau įvertinti HCBD remiantis naujausia informacija, susijusia su jo įrašymu į Konvencijos C priedą, bei pateikti COP rekomendacijas dėl HCBD įrašymo į C priedą, kurias COP galėtų apsvarstyti savo aštuntajame posėdyje;

               (10)

               Reglamentu (EB) Nr. 850/2004 su pakeitimais, padarytais Komisijos reglamentu (ES) Nr. 519/2012 (6), HCBD gamyba, pateikimas rinkai ir naudojimas yra draudžiami, tačiau vykdant tam tikrą pramonės veiklą jis gali susidaryti netikslingai. Tokiai veiklai taikoma Europos Parlamento ir Tarybos direktyva 2010/75/ES (7), pagal kurią turi būti taikomos tam tikros teršalų išmetimo valdymo priemonės. Kadangi HCBD gali būti toli pernešamas aplinkoje, Sąjungos piliečiams būtų naudingiau, jei Reglamente (EB) Nr. 850/2004 nustatytų veiksmų dėl netikslingo šios medžiagos susidarymo būtų imtasi visame pasaulyje, o ne vien tik Sąjungoje;

               (11)

               perfluoroktansulfonrūgštis (PFOS) ir jos dariniai jau įrašyti į Konvencijos B priedą, nurodant keletą „priimtinų tikslų“. COP bus paprašyta išnagrinėti, ar tų priimtinų tikslų tebereikia. Reglamentu (EB) Nr. 850/2004 PFOS gamyba, pateikimas rinkai ir naudojimas yra draudžiami, tačiau taikomos naudojimo tam tikroms reikmėms, kurių Sąjungoje vis dar reikia, išimtys. Taigi Sąjunga turėtų pritarti Šalims nebereikalingų PFOS ir jos darinių priimtinų naudojimo tikslų išbraukimui, išskyrus fotorezistų ir puslaidininkių antirefleksinių dangų, sudėtinių puslaidininkių ėsdinimo medžiagų, keraminių filtrų ir kietųjų metalų dangų tik uždarojo ciklo sistemose srityse,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kuri turi būti priimta Sąjungos vardu aštuntajame Stokholmo konvencijos šalių konferencijos (toliau – COP) posėdyje, yra, laikantis Patvariųjų organinių teršalų kontrolės komiteto atitinkamų rekomendacijų, pritarti:

               —

               komercinio dekabromdifenileterio („c-decaBDE“) sudėtyje esančio dekabromdifenileterio (BDE-209) įrašymui į Konvencijos A priedą, taikant „specifines išimtis“„decaBDE“ naudojimui atsarginėse automobilių dalyse. Sąjunga pritaria tokiam įrašymui taikant „specifines išimtis“ orlaiviams ir orlaivių atsarginėms dalims, kaip nustatyta Reglamentu (ES) 2017/227, taip pat atsarginėms žemės ir miškų ūkio transporto priemonių ir tam tikrų mašinų dalims, jei kitos Šalys arba tiesiogiai susiję suinteresuotieji subjektai galės įrodyti, kad jiems to reikia;

               —

               trumposios grandinės chlorintųjų alkanų (SCCP) įrašymui į Konvencijos A priedą;

               —

               heksachlorbutadieno (HCBD) įrašymui į Konvencijos C priedą;

               —

               toliau išvardytų „priimtinų tikslų“ išbraukimui iš perfluoroktansulfonrūgščiai (PFOS) ir jos dariniams skirto įrašo Konvencijos B priede: vaizdo sukūrimas, aviacijos hidrauliniai skysčiai, tam tikri medicinos prietaisai (pvz., etileno tetrafluoretileno kopolimero (ETFE) sluoksnių ir spinduliuotės nepraleidžiančio ETFE gamyba, in vitro diagnostikos medicinos prietaisai ir CCD spalvų filtrai), gaisro gesinimo putos, vabzdžių masalas, skirtas lapgraužių skruzdėlių (Atta spp. ir Acromyrmex spp.) kontrolei.

         2.   Atsižvelgiant į aštuntojo COP posėdžio eigą, dėl šios pozicijos tikslinimo gali būti susitarta derinant veiksmus vietoje.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2017 m. balandžio 25 d.

            Tarybos vardu

            Pirmininkas

         I. BORG

      (1)  2004 m. spalio 14 d. Tarybos sprendimas 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu (OL L 209, 2006 7 31, p. 1).

      (2)  2004 m. balandžio 29 d. Europos Parlamento ir Tarybos reglamentas (EB) Nr. 850/2004 dėl patvariųjų organinių teršalų ir iš dalies keičiantis Direktyvą 79/117/EEB (OL L 158, 2004 4 30, p. 7).

      (3)  2017 m. vasario 9 d. Komisijos reglamentas (ES) 2017/227, kuriuo dėl bis(pentabromfenil)eterio iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas (OL L 35, 2017 2 10, p. 6).

      (4)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB ir 2000/21/EB (OL L 396, 2006 12 30, p. 1).

      (5)  2015 m. lapkričio 13 d. Komisijos reglamentas (ES) 2015/2030, kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas (OL L 298, 2015 11 14, p. 1).

      (6)  2012 m. birželio 19 d. Komisijos reglamentas (ES) Nr. 519/2012, kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas (OL L 159, 2012 6 20, p. 1).

      (7)  2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (OL L 334, 2010 12 17, p. 17).